**E L Ő T E R J E S Z T É S**

**Szombathely Megyei Jogú Város Közgyűlésének**

**2025. április 30-i ülésére**

**Javaslat a Szent Márton Esélyegyenlőségi Támogatási Program működtetéséről szóló 1/2018. (II.21.) önkormányzati rendelet módosítására**

Szombathely Megyei Jogú Város Önkormányzata a Szent Márton Esélyegyenlőségi Támogatási Program rendszerén keresztül nyújt támogatást a tehetséges, szociálisan hátrányos helyzetben lévő gyermekek számára. A támogatni kívánt célcsoport az általános iskola 5. és 6. évfolyamába lépő tanulók, a támogatás a gyermek közép-, vagy felsőfokú tanulmányainak befejezéséig folyósítható. Önkormányzatunk a program indítását a 2018/2019-es nevelési évvel kezdte, jelenleg 12 tanulónak nyújt segítséget mentora a képességei fejlesztéséhez. A támogatás összege nevelési évenként 500.000,- Ft/fő, amelynek felhasználása a mentor által készített egyéni fejlesztési terv alapján történik. A mentor tevékenységével párhuzamosan a támogatott személy fejlődésének előrehaladását szakmai munkacsoport koordinálja és a mentor beszámolója alapján értékeli az egyéni fejlesztési tervben foglaltak megvalósulását. A támogatás bevezetése óta eltelt időszakban tapasztalható, hogy a támogatásra pályázó gyermekek többségében egyszülős családban nevelkednek, a jelenleg támogatott 12 tanuló közül 8 gyermeket egyedül neveli édesanyja.

A munkacsoport a 2025. március 26. napján megtartott ülésén a támogatás feltételrendszerében szereplő jövedelemhatár megemelését javasolta. Jelen szabályozás szerint a pályázó gyermek háztartásában az egy főre jutó havi jövedelme - amely 2021. április 1. napjától került módosításra -, a mindenkori nyugdíjminimum négyszeresét (jelenleg 114.000,- Ft) nem haladhatja meg. Az elmúlt években tapasztalható árváltozások, a fogyasztási cikkek árainak emelkedése érzékenyen érintette a családokat, a gyermekekkel közös háztartásban élő szülők a megnövekedett költségeik fedezésére akár többműszakos munkarendben vállalnak munkát, a munkakörük jellegéből fakadóan pedig az alapbér összegén felül műszakpótlékra és egyéb juttatásokra is jogosultak, így a jelenlegi szabályozás mellett a tehetséges gyermek részére a támogatás megállapítása a jövedelemhatár túllépése miatt nem lehetséges. Továbbá a módosítás óta eltelt időszakban a minimálbér nettó összege is évente emelkedett, indokolttá vált a támogatás jövedelemhatárának felülvizsgálata.

Fentiek alapján javaslom a támogatás jövedelemhatárának a nyugdíjminimum ötszörösére (jelenleg 142.500,- Ft) történő megemelését.

A támogatás jogosultsági feltételének változása többlet költségvetési forrást nem igényel, mivel a Támogatási Program

feltételrendszerét szabályozó rendelet nevelési évenként 5 fős támogatotti keretlétszámot engedélyez, így a bizottság erre a körülményre figyelemre köteles döntését meghozni.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Előzőekre tekintettel a rendelet-módosítás tervezetének előzetes hatásvizsgálata és indokolása az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2025. április „ ”.**

/: **Dr. Nemény András** :/